
–	uzimajući u obzir članak 3. stavak 3. Ugovora o Europskoj uniji te članak 9. Ugovora o funkcioniranju Europske unije,
–	uzimajući u obzir članak 24. Povelje o temeljnim pravima Europske unije,
–	uzimajući u obzir Konvenciju UN-a o pravima djeteta,
–	uzimajući u obzir Program EU-a za prava djeteta (COM(2011)0060),
–	uzimajući u obzir strategiju EU-a o pravima djeteta (COM(2021)0142),
–	uzimajući u obzir Revidiranu povelju Vijeća Europe o sudjelovanju mladih u lokalnom i regionalnom životu,
–	uzimajući u obzir Rezoluciju Opće skupštine Ujedinjenih naroda o pravima djeteta,
–	uzimajući u obzir članak 132. stavak 2. Poslovnika,
A.	budući da su prava djece ljudska prava; budući da bi svako dijete trebalo uživati ista prava i živjeti bez diskriminacije ili zastrašivanja bilo koje vrste;
B.	budući da je zaštita i promicanje prava djeteta temeljni cilj EU-a; budući da je želja EU-a izgraditi najbolji mogući život za djecu u EU-u i diljem svijeta;
C.	budući da djeca imaju ključnu ulogu u našim društvima; budući da njihovo aktivno sudjelovanje može pomoći u oblikovanju i izgradnji gradova prilagođenih djeci koji promiču potpuno ostvarivanje njihovih prava na svim razinama; budući da djeca imaju vodeću ulogu u osvješćivanju o ekološkim izazovima i klimatskim promjenama, digitalnoj transformaciji i sigurnosti na internetu te diskriminaciji i nepravdi; budući da je to glas mladih današnjice, ali i onih koji će sutra voditi naš svijet; 
D.	budući da bi djeca trebala imati pravo svoj život započeti u najboljim mogućim uvjetima i razviti svoj puni potencijal; budući da to uključuje pravo na život na čistom i zdravom planetu i u okolini koja im pruža zaštitu i skrb te pravo na kvalitetno obrazovanje i pristup rekreacijskim, kulturnim i umjetničkim aktivnostima prilagođenima djeci;
E.	budući da je pravo na obrazovanje temeljno ljudsko pravo; budući da su formalno, neformalno i informalno obrazovanje temelj za jednake mogućnosti i pojedinačno promicanje talenata i potencijala;
F.	budući da bi EU i njegove države članice trebali udružiti snage kako bi ispunili svoju zajedničku odgovornost poštovanja i zaštite prava svakog djeteta te kako bi zajedno s djecom izgradili uključivija, zdravija i pravednija društva;
G.	budući da sva djeca imaju pravo na zaštitu od siromaštva i socijalne isključenosti; budući da je europsko jamstvo za djecu instrument EU-a čija je svrha spriječiti i suzbiti siromaštvo te društvenu isključenost, što će se postići na način da se djeci kojoj je potrebna pomoć zajamči slobodan i učinkovit pristup osnovnim uslugama skrbi, kao što su rani i predškolski odgoj i obrazovanje, obrazovne i školske aktivnosti, zdravstvena zaštita i najmanje jedan zdravi obrok po školskom danu, kao i da se svoj djeci kojoj je potrebna pomoć zajamči djelotvoran pristup zdravoj prehrani i odgovarajućem stanovanju;
H.	budući da se svim obiteljima i zajednicama također mora pružiti potrebna potpora kako bi se mogle pobrinuti za dobrobit i razvoj svoje djece;
I.	budući da djeca, kako bi ostvarila te ciljeve, moraju imati priliku redovito se sastajati te se upoznati i razvijati bolje međusobno razumijevanje i na taj način sudjelovati u oblikovanju budućnosti europskog projekta;
J.	budući da je 2009. započela inicijativa „Europska prijestolnica mladih”; budući da bi se odgovarajućim financiranjem EU-a moglo osigurati ostvarivanje njezina punog potencijala; budući da bi se inicijativa europske prijestolnice za djecu trebala uvesti uz inicijativu Europska prijestolnica mladih te bi ju trebala nadopunjavati;
K.	budući da su za razvoj te inicijative potrebna daljnja istraživanja i procjene; budući da je doprinos lokalnih vlasti i nevladinih organizacija koje se bave pravima djece ključan za njezino oblikovanje;
1.	poziva Komisiju da u suradnji s lokalnim vlastima i organizacijama civilnog društva koje vode djeca ili koje rade s djecom istraži mogućnost pokretanja europske inicijative za godišnje proglašenje europskih prijestolnica za djecu;
2.	naglašava da bi europske prijestolnice za djecu trebale pružiti dokaze da podupiru odgovorne politike za djecu, posebno u pogledu jednakih mogućnosti, zdravog rasta i pristupa kvalitetnom obrazovanju, čistom okolišu i urbanom razvoju, te da u tim politikama sudjeluju djeca i da se daje prednost njihovim stajalištima;
3.	ističe da bi europske prijestolnice za djecu trebale biti zadužene za zbližavanje djece u državama članicama u cilju postizanja boljeg međusobnog razumijevanja;
4.	smatra da poticanje boljeg razumijevanja među ljudima i različitim kulturama od rane dobi pomaže u razbijanju predrasuda i stereotipa te promicanju međukulturnih dijaloga, što je ključno za EU i njegove vrijednosti i ciljeve;
5.	ističe da bi se vođenje europskih prijestolnica za djecu moglo provoditi zajedno s djecom i to putem dječjih organizacija i klubova; naglašava da bi se tom inicijativom mogla promicati prava djece, uključujući uz pomoć mehanizama za aktivno sudjelovanje djece i europskog građanskog odgoja, jer se poticanjem tog procesa od rane dobi omogućuje razvoj obrazovanih mladih ljudi i odraslih koji razumiju vrijednosti, ciljeve, povijest i identitet EU-a;
6.	naglašava da bi europske prijestolnice za djecu trebale promicati socijalnu uključenost, dostupnost i jednake mogućnosti za djecu te učiniti sve što je u njihovoj moći da u pripremi i provedbi inicijative u čim većoj mjeri sudjeluju svi dijelovi civilnog društva, pri čemu je posebnu pozornost potrebno posvetiti djeci s manje mogućnosti i najranjivijim skupinama;
7.	smatra da bi europske prijestolnice za djecu mogle doprinijeti borbi protiv siromaštva djece, sveobuhvatnom preispitivanju životnih uvjeta djece i učinkovitoj provedbi europskog jamstva za djecu u državama članicama tako da u cijelosti iskoriste dostupna sredstava na nacionalnoj razini i razini EU-a; smatra da bi se to moglo postići razmjenom najboljih praksi među civilnim društvom, posebno dječjim organizacijama, roditeljima, gradovima, lokalnim vlastima i državama članicama, te uz sudjelovanje svih relevantnih dionika; ponavlja svoj poziv na hitno povećanje financiranja europskog jamstva za djecu s namjenskim proračunom od najmanje 20 milijardi EUR;
8.	naglašava da bi europske prijestolnice za djecu trebale poslužiti kao prilika za organizaciju obrazovnih, kulturnih i sportskih događanja povezanih s EU-om, i to uz pomoć radionica o temama kao što su svakodnevni život, borba protiv diskriminacije, seksualno zlostavljanje djece, siromaštvo, socijalna isključenost, rodna ravnopravnost, digitalni svijet, zaštita klime, mobilnost, urbani razvoj, demokracija, povijest i sloboda vjeroispovijesti i uvjerenja;
9.	podsjeća da je u digitalnoj transformaciji i svim digitalnim djelovanjima i odlukama koje se na njih odnose važno uzeti u obzir najbolje interese djece, posebno njihovo fizičko i mentalno zdravlje, sigurnost i dobrobit, te istodobno promicati digitalno obrazovanje i povećavati digitalnu pismenost;
10.	naglašava da će se uvođenjem godišnje titule europskih prijestolnica djece, u kojima će djeca biti na čelu i u kojima će moći aktivno sudjelovati u raspravama kao partneri i budući donositelji odluka, pomoći djeci da odrastaju u odrasle osobe sa širokim pogledima na svijet;
11.	naglašava da će europske prijestolnice za djecu pomoći u povezivanju postojećih mehanizama za sudjelovanje djece na lokalnoj i nacionalnoj razini te na razini EU-a, što uključuje platformu EU-a za sudjelovanje djece[footnoteRef:1] i Europsku prijestolnicu mladih, te uključiti djecu u postupke donošenja odluka; [1:  	https://eu-for-children.europa.eu/ – Ova platforma EU-a uspostavljena je u skladu sa strategijom EU-a o pravima djeteta.] 

12.	nalaže svojoj predsjednici da ovu Rezoluciju proslijedi Vijeću, Komisiji, vladama i parlamentima država članica i  potpredsjedniku Komisije / Visokom predstavniku Unije za vanjske poslove i sigurnosnu politiku.

